title: Kommissionens gennemførelsesforordning (EU) 2020/2003 af 7. december 2020 om ændring af Rådets forordning (EF) nr. 1210/2003 om visse specifikke restriktioner i de økonomiske og finansielle forbindelser med Irak

text:
                  8.12.2020

                  DA

                  Den Europæiske Unions Tidende

                  L 412/29

         KOMMISSIONENS GENNEMFØRELSESFORORDNING (EU) 2020/2003
         af 7. december 2020
         om ændring af Rådets forordning (EF) nr. 1210/2003 om visse specifikke restriktioner i de økonomiske og finansielle forbindelser med Irak
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1210/2003 af 7. juli 2003 om visse specifikke restriktioner i de økonomiske og finansielle forbindelser med Irak og om ophævelse af Rådets forordning (EF) nr. 2465/96 (1), særlig artikel 11, litra b), og
         ud fra følgende betragtninger:

                     (1)

                     Bilag III til forordning (EF) nr. 1210/2003 indeholder en liste over den tidligere irakiske regerings offentlige instanser, virksomheder og institutioner og fysiske og juridiske personer, organer og sammenslutninger, der er omfattet af indefrysningen af pengemidler og økonomiske ressourcer, som den 22. maj 2003 var placeret uden for Irak, i henhold til nævnte forordning.

                     (2)

                     Bilag IV til forordning (EF) nr. 1210/2003 indeholder en liste over fysiske og juridiske personer, organer og sammenslutninger med tilknytning til den forhenværende præsident Saddam Husseins styre, der er omfattet af indefrysningen af pengemidler og økonomiske ressourcer og af et forbud mod at stille pengemidler eller økonomiske ressourcer til rådighed.

                     (3)

                     Den 1. december 2020 besluttede Sanktionskomitéen under FN's Sikkerhedsråd at fjerne en person og elleve sammenslutninger fra listen over personer eller sammenslutninger, der er omfattet af indefrysningen af pengemidler og økonomiske ressourcer.

                     (4)

                     Bilag III og IV til forordning (EF) nr. 1210/2003 bør derfor ændres —

               VEDTAGET DENNE FORORDNING:

            Artikel 1
            Bilag III og IV til forordning (EF) nr. 1210/2003 ændres som angivet i bilaget til nærværende forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. december 2020.

                  På Kommissionens vegne

                  For formanden

                  Generaldirektør

                  Generaldirektoratet for Finansiel Stabilitet, Finansielle Tjenesteydelser og Kapitalmarkedsunionen

            (1)  EUT L 169 af 8.7.2003, s. 6.

            BILAG
            I bilag II, III og IV til forordning (EF) nr. 1210/2003 foretages følgende ændringer:

                        1)

                        I bilag III udgår følgende punkter:

                                    »36.

                                    FACTORY OF MANUFACTURING SPARE PARTS FOR AGRICULTURAL MACHINERY. Adresse: Karh — Otaefia, near Steel Bridge, Baghdad, Irak.«

                                    »94.

                                    NATIONAL ENTERPRISE FOR EQUIPMENT MARKETING AND MAINTENANCE. Adresse: P.O. Box 12014, Al-Daura, Bayaa, Baghdad, Irak.«

                                    »108.

                                    SARCHINAR STATE CEMENT ENTERPRISE. Adresse: P.O. Box 1, Sarchina, Sulaimaniya, Irak.«

                                    »118.

                                    STATE COMPANY FOR MACHINERY (alias GENERAL ESTABLISHMENT FOR MACHINERY AND IMPLEMENT REPAIR). Adresser: a) Sara Camp, P.O. Box 2218, Baghdad, Irak b) P.O. Box 12050, Al-Doura, Baghdad, Irak.«

                                    »133.

                                    STATE ENTERPRISE FOR DRINKS AND MINERAL WATER (alias STATE ENTERPRISE FOR SOFT & ALCOHOLIC DRINKS). Adresser: a) P.O. Box 5689, Sara Khatoon Camp, Baghdad, Irak; b) P.O. Box 2108, Al-Za'afaraniya, Baghdad, Irak.«

                                    »152.

                                    STATE ENTERPRISE FOR TEXTILE AND SPINNING PRODUCTS IMPORTING AND DISTRIBUTION (alias STATE ORGANIZATION FOR TEXTILE INDUSTRIES). Adresser: a) Al Zawria Building, Al Hindiya, P.O. Box 5856, Baghdad, Irak; b) P.O. Box 5817, Al-Nidhal St., Baghdad, Irak.«

                                    »176.

                                    STATE ORGANIZATION FOR CHEMICAL INDUSTRIES. Adresse: Jumhiriya St., Khullani Square, P.O. Box 5424, Baghdad, Irak.«

                                    »179.

                                    STATE ORGANIZATION FOR ENGINEERING INDUSTRIES. Adresser: a) Ministry of Industry Building, Al Nidal St., P.O. Box 5614, Baghdad, Irak; b) P.O. Box 3093, Tayaran Square, Baghdad, Irak.«

                                    »188.

                                    STATE ORGANIZATION FOR TECHNICAL INDUSTRIES. Adresse: Khullani St., Baghdad, Irak.«

                                    »192.

                                    STATE STEEL PIPES COMPANY. Adresse: P.O. Box 352, Um Qasr, Basrah, Irak.«

                                    »200.

                                    SULAIMANIYAH SUGAR STATE COMPANY (alias SULAIMANIYA SUGAR STATE ENTERPRISE). Adresse: Box 5, Sulaimaniyah, Irak.«

                        2)

                        I bilag IV udgår følgende:

                                    »35.

                                    NAVN: Muhammad Mahdi Al-Salih FØDSELSDATO/FØDESTED: 1947 eller 1949, al-Anbar-provinsen NATIONALITET: Irakisk PÅ GRUNDLAG AF FN's SIKKERHEDSRÅDS RESOLUTION 1483: Handelsminister, 1987-2003, Leder af præsidentens kontor i midten af 1980'erne«.


title: Kommissionens gennemførelsesforordning (EU) 2019/1872 af 7. november 2019 om ændring af bilag I til forordning (EF) nr. 798/2008 for så vidt angår oplysningerne om Japan i listen over tredjelande, områder, zoner og segmenter, hvorfra visse fjerkrævarer kan importeres til eller føres i transit gennem Unionen (EØS-relevant tekst)

text:
                  8.11.2019

                  DA

                  Den Europæiske Unions Tidende

                  L 289/47

         KOMMISSIONENS GENNEMFØRELSESFORORDNING (EU) 2019/1872
         af 7. november 2019
         om ændring af bilag I til forordning (EF) nr. 798/2008 for så vidt angår oplysningerne om Japan i listen over tredjelande, områder, zoner og segmenter, hvorfra visse fjerkrævarer kan importeres til eller føres i transit gennem Unionen
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, indledningen, artikel 8, nr. 1, første afsnit, artikel 8, stk. 4, og artikel 9, stk. 4
         under henvisning til Rådets direktiv 2009/158/EF af 30. november 2009 om dyresundhedsmæssige betingelser for samhandelen inden for Fællesskabet med fjerkræ og rugeæg samt for indførsel heraf fra tredjelande (2), særlig artikel 23, stk. 1, og
         ud fra følgende betragtninger:

                     (1)

                     Der er ved Kommissionens forordning (EF) nr. 798/2008 (3) fastsat krav vedrørende udstedelse af veterinærcertifikat til brug ved import til og transit, herunder oplagring under transit, gennem Unionen af fjerkræ og fjerkræprodukter (i det følgende benævnt »varerne«). Varerne må kun importeres til og sendes i transit gennem Unionen fra tredjelande, områder, zoner og segmenter, der er opført i kolonne 1 og 3 i skemaet i del 1 i bilag I til nævnte forordning.

                     (2)

                     Ved forordning (EF) nr. 798/2008 er der også fastsat betingelser for, hvornår et tredjeland, et område, en zone eller et segment kan betragtes som fri(t) for højpatogen aviær influenza (HPAI).

                     (3)

                     Japan er opført i del 1 i bilag I til forordning (EF) nr. 798/2008 som et tredjeland, hvorfra import til og transit gennem Unionen af æg og ægprodukter er tilladt fra hele landet.

                     (4)

                     Japan havde anmodet om at blive godkendt med hensyn til import til og transit gennem Unionen af fjerkrækød og har forelagt de relevante oplysninger. Kommissionen har gennemført en kontrol i Japan for at evaluere dyresundhedskontrollen for fjerkrækød bestemt til eksport til Unionen med gunstigt resultat. Imidlertid kunne landet på grund af et udbrud af HPAI af subtype H5N6 i januar 2018 ikke opfylde betingelserne i artikel 9 i forordning (EF) nr. 798/2008 for at blive betragtet som frit for denne sygdom, og der blev derfor ikke givet tilladelse for denne vare.

                     (5)

                     Der er nu gået mere end 12 måneder, siden HPAI sidst forekom på japansk territorium, og landet kan nu betragtes som frit for denne sygdom i overensstemmelse med artikel 9 i forordning (EF) nr. 798/2008. På baggrund af den nuværende epidemiologiske situation bør oplysningerne om Japan i skemaet i del 1 i bilag I til forordning (EF) nr. 798/2008 ændres, så det pågældende tredjeland får tilladelse til import til og transit gennem Unionen af fjerkrækød.

                     (6)

                     Bilag I til forordning (EF) nr. 798/2008 bør derfor ændres.

                     (7)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Del 1 i bilag I til forordning (EF) nr. 798/2008 ændres som angivet i bilaget til nærværende forordning.

            Artikel 2
            Denne forordning træder i kraft på tredjedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. november 2019.

                  På Kommissionens vegne

                  Formand

               Jean-Claude JUNCKER

            (1)  EFT L 18 af 23.1.2003, s. 11.

            (2)  EUT L 343 af 22.12.2009, s. 74.

            (3)  Kommissionens forordning (EF) nr. 798/2008 af 8. august 2008 om fastlæggelse af en liste over tredjelande, områder, zoner og segmenter, hvorfra fjerkræ og fjerkræprodukter kan importeres til og sendes i transit gennem Fællesskabet, og krav vedrørende udstedelse af veterinærcertifikat (EUT L 226 af 23.8.2008, s. 1).

            BILAG
            I del 1 i bilag I til forordning (EF) nr. 798/2008 affattes rækken vedrørende Japan således:

                           Tredjelandets eller områdets ISO-kode og navn

                           Tredjelandets, områdets, zonens eller segmentets kode

                           Beskrivelse af tredjelandet, området, zonen eller segmentet

                           Veterinærcertifikat

                           Særlige betingelser

                           Særlige betingelser

                           Status mht. overvågning for aviær influenza

                           Status mht. vaccination mod aviær influenza

                           Salmonellabekæmpelsesstatus(6)

                           Model(ler)

                           Supplerende garantier

                           Slutdato (1)

                           Startdato (2)

                        1

                        2

                        3

                        4

                        5

                        6

                        6A

                        6B

                        7

                        8

                        9

                        »JP — Japan

                        JP-0

                        Hele landet

                        EP, E

                        POU«


title: Kommissionens gennemførelsesforordning (EU) 2019/1873 af 7. november 2019 om procedurer på grænsekontrolsteder med henblik på de kompetente myndigheders koordinerede gennemførelse af en skærpet offentlig kontrol af animalske produkter, avlsmateriale, animalske biprodukter og sammensatte produkter (EØS-relevant tekst)

text:
                  8.11.2019

                  DA

                  Den Europæiske Unions Tidende

                  L 289/50

         KOMMISSIONENS GENNEMFØRELSESFORORDNING (EU) 2019/1873
         af 7. november 2019
         om procedurer på grænsekontrolsteder med henblik på de kompetente myndigheders koordinerede gennemførelse af en skærpet offentlig kontrol af animalske produkter, avlsmateriale, animalske biprodukter og sammensatte produkter
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol) (1), særlig artikel 65, stk. 6, og
         ud fra følgende betragtninger:

                     (1)

                     I henhold til forordning (EU) 2017/625 skal visse kategorier af dyr og varer systematisk kontrolleres på grænsekontrolsteder, inden de føres ind i Unionen.

                     (2)

                     Det følger af artikel 65, stk. 4, i forordning (EU) 2017/625, at i tilfælde af mistanke om svigagtig eller vildledende adfærd hos en operatør, eller i tilfælde af alvorlige eller gentagne overtrædelser af de regler, der er omhandlet i artikel 1, stk. 2, i nævnte forordning, bør den offentlige kontrol af sendinger med samme anvendelse eller oprindelse, som de kompetente myndigheder gennemfører på grænsekontrolstederne, skærpes. I henhold til artikel 65, stk. 5, i forordning (EU) 2017/625 skal de kompetente myndigheders beslutning om at gennemføre en sådan skærpet kontrol meddeles Kommissionen og medlemsstaterne via det informationsstyringssystem vedrørende offentlig kontrol (IMSOC), der er omhandlet i artikel 131 i nævnte forordning.

                     (3)

                     For at sikre en harmoniseret tilgang til den koordinerede gennemførelse af en skærpet offentlig kontrol af visse varer, der indføres til Unionen, bør der fastlægges detaljerede procedurer for den koordinerede gennemførelse af denne kontrol, herunder regler om IMSOC's rolle i denne henseende. Af praktiske årsager bør den koordinerede gennemførelse af skærpet kontrol ved grænserne begrænses til de kategorier af sendinger, for hvilke der findes en identificerbar opført oprindelsesvirksomhed, dvs. sendinger af animalske produkter, avlsmateriale, animalske biprodukter og sammensatte produkter.

                     (4)

                     Når Kommissionen modtager meddelelser fra de kompetente myndigheder i henhold til artikel 65, stk. 5, i forordning (EU) 2017/625, bør den navnlig vurdere, om den manglende overholdelse er baseret på mistanke om svigagtig eller vildledende adfærd eller på en potentielt alvorlig eller gentagen overtrædelse af de regler, der er omhandlet i artikel 1, stk. 2, i forordning (EU) 2017/625, f.eks. markedsføring af animalske produkter, der indeholder niveauer for forurenende stoffer eller restkoncentrationer af veterinærlægemidler, som overstiger maksimalgrænseværdierne for restkoncentrationer, eller af produkter, der ikke er i overensstemmelse med Kommissionens forordning (EF) nr. 2073/2005 (2).

                     (5)

                     For at mindske risikoen for svigagtig eller vildledende adfærd ved at fremvise små sendinger til offentlig kontrol bør den samlede vægt af sendinger, der er i overensstemmelse med reglerne, og som er nødvendige for at bringe den koordinerede gennemførelse af skærpet offentlig kontrol til ophør, udgøre mindst ti gange vægten af den sending, der oprindeligt udløste foranstaltningen. For at undgå en uacceptabel administrativ og finansiel byrde for de kompetente myndigheder og for operatørerne bør der imidlertid fastsættes en maksimal samlet vægt af sendinger, der er i overensstemmelse med reglerne, og som er nødvendige for at bringe den koordinerede gennemførelse af skærpet offentlig kontrol til ophør.

                     (6)

                     Hvis der for tre sendinger, der indføres til Unionen, under den koordinerede gennemførelse af skærpet offentlig kontrol påvises den samme type overtrædelse, som er angivet i meddelelsen i henhold til artikel 65, stk. 5, i forordning (EU) 2017/625, bør den koordinerede gennemførelse af skærpet offentlig kontrol opretholdes, indtil resultaterne heraf og tiltagene hos de kompetente myndigheder i de berørte tredjelande er tilfredsstillende. I så fald bør Kommissionen anmode de kompetente myndigheder i tredjelandene om at foretage de nødvendige undersøgelser og træffe de nødvendige foranstaltninger for at rette op på situationen i oprindelsesvirksomheden og rapportere tilbage til Kommissionen.

                     (7)

                     Af hensyn til kontrolsystemets effektivitet bør det være muligt for medlemsstaterne at udelukke visse sendinger fra den koordinerede gennemførelse af skærpet offentlig kontrol i tilfælde, hvor sendingerne nægtes indførsel til Unionen af andre grunde end den overtrædelse, der ligger til grund for den koordinerede skærpede offentlige kontrol.

                     (8)

                     Da forordning (EU) 2017/625 anvendes fra den 14. december 2019, bør nærværende forordning også anvendes fra denne dato.

                     (9)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Genstand og anvendelsesområde
            Ved denne forordning fastlægges der regler om procedurer på grænsekontrolsteder med henblik på de kompetente myndigheders koordinerede gennemførelse af en skærpet offentlig kontrol af animalske produkter, avlsmateriale, animalske biprodukter og sammensatte produkter, der indføres til Unionen med henblik på markedsføring.

            Artikel 2
            Definition
            I denne forordning forstås ved »oprindelsesvirksomhed« en oprindelsesvirksomhed i et tredjeland, herunder tredjelandsfartøjer, der er opført på lister, der er udarbejdet vedrørende eksport af animalske produkter, avlsmateriale, animalske biprodukter og sammensatte produkter til Unionen i overensstemmelse med den relevante EU-lovgivning.

            Artikel 3
            Udløsning af den koordinerede gennemførelse af den skærpede offentlige kontrol

               1.   Når de kompetente myndigheder via IMSOC meddeler Kommissionen og de øvrige medlemsstater deres afgørelse i overensstemmelse med artikel 65, stk. 5, i forordning (EU) 2017/625, skal de angive oprindelsesvirksomheden, kategorien af varer, herunder deres beskrivelse og kode fra den kombinerede nomenklatur, der er indeholdt i bilag I til Rådets forordning (EØF) nr. 2658/87 (3), og den overtrædelse, for hvilken der skal udføres en koordineret gennemførelse af skærpet offentlig kontrol.

               2.   Når Kommissionen har modtaget den i stk. 1 omhandlede meddelelse, vurderer den, om følgende betingelser er opfyldt:

                           a)

                           Meddelelsen er baseret på mistanke om svigagtig eller vildledende adfærd eller på en potentielt alvorlig eller gentagen overtrædelse af de regler, der er omhandlet i artikel 1, stk. 2, i forordning (EU) 2017/625

                           b)

                           Meddelelsen vedrører en handling eller undladelse, som den pågældende sendings oprindelsesvirksomhed er ansvarlig for

                           c)

                           Den pågældende sending er ikke allerede omfattet af den koordinerede gennemførelse af skærpet offentlig kontrol i overensstemmelse med denne forordning og

                           d)

                           Den pågældende sending er ikke omfattet af beredskabsforanstaltninger vedtaget i henhold til artikel 53 i Europa-Parlamentets og Rådets forordning (EF) nr. 178/2002 (4) eller artikel 261 i forordning (EU) 2016/429 (5) eller af særlige foranstaltninger vedtaget i henhold til artikel 128 i forordning (EU) 2017/625 for den samme overtrædelse som anført i den meddelelse, der er omhandlet i stk. 1.

               3.   Kommissionen registrerer resultatet af sin vurdering, jf. stk. 2, i IMSOC.

               4.   Hvis resultatet af den i stk. 2 omhandlede vurdering viser, at de nødvendige betingelser er opfyldt, gennemfører de kompetente myndigheder på grænsekontrolstederne i alle medlemsstater en koordineret skærpet offentlig kontrol.

            Artikel 4
            Procedurer for den koordinerede gennemførelse af skærpet offentlig kontrol

               1.   De kompetente myndigheder på grænsekontrolstederne i alle medlemsstater foretager den i artikel 49 i forordning (EU) 2017/625 omhandlede identitetskontrol og fysiske kontrol af hver sending, der kommer fra samme oprindelsesvirksomhed og indeholder samme kategori af varer, for den samme type overtrædelse som angivet i IMSOC i overensstemmelse med artikel 3, stk. 1.

               2.   Til den kontrol, der er omhandlet i stk. 1, udvælges sendingerne på grundlag af de koder fra den kombinerede nomenklatur, der er angivet i IMSOC i overensstemmelse med artikel 3, stk. 1.

               3.   Hvis disse koder ikke er specifikke nok til på korrekt vis at identificere kategorien af varer, må de kompetente myndigheder på grænsekontrolsteder kun underkaste sendinger, der er udvalgt på grundlag af disse koder, en koordineret gennemførelse af skærpet offentlig kontrol, hvis de svarer til beskrivelsen af de varer, der er angivet i overensstemmelse med artikel 3, stk. 1.

               4.   De kompetente myndigheder registrerer i IMSOC årsagerne til, at en udvalgt sending ikke underkastes en koordineret gennemførelse af skærpet offentlig kontrol i overensstemmelse med stk. 3.

            Artikel 5
            Tvungen kontrol

               1.   Hvis der for tre sendinger, der føres ind i Unionen, i forbindelse med den koordinerede gennemførelse af skærpet offentlig kontrol påvises samme type overtrædelse som angivet i den i artikel 3, stk. 1, omhandlede meddelelse, anmoder Kommissionen den kompetente myndighed i det tredjeland, hvor oprindelsesvirksomheden for de sendinger, der ikke opfylder kravene, er beliggende, om at:

                           a)

                           foretage de nødvendige undersøgelser med henblik på at identificere årsagerne til overtrædelserne (»tvungen kontrol«)

                           b)

                           vedtage en handlingsplan for oprindelsesvirksomheden for effektivt at rette op på situationen og

                           c)

                           rapportere tilbage om de foranstaltninger, der er omhandlet i litra a) og b), herunder resultaterne af handlingsplanen.

               2.   Kommissionen fører nøje tilsyn med resultaterne af den tvungne kontrol og handlingsplanen og træffer yderligere foranstaltninger, herunder foranstaltninger i overensstemmelse med artikel 53 i forordning (EF) nr. 178/2002 og artikel 127, stk. 4, i forordning (EU) 2017/625, når:

                           a)

                           den kompetente myndighed i tredjelandet ikke træffer de fornødne foranstaltninger for effektivt at rette op på situationen, eller

                           b)

                           medlemsstaternes kompetente myndigheder fortsætter med at meddele utilfredsstillende resultater af den koordinerede gennemførelse af skærpet offentlig kontrol.

            Artikel 6
            Afslutning af den koordinerede gennemførelse af skærpet offentlig kontrol

               1.   Den koordinerede gennemførelse af skærpet offentlig kontrol afsluttes i følgende tilfælde:

                           a)

                           når en kompetent myndighed beslutter at trække den i artikel 3, stk. 1, omhandlede meddelelse tilbage og underretter Kommissionen og de andre medlemsstater herom via IMSOC med angivelse af begrundelserne for deres beslutning, eller

                           b)

                           når følgende betingelser er opfyldt:

                                       i)

                                       de kompetente myndigheder for medlemsstaternes grænsekontrolsteder har i IMSOC registreret en uafbrudt sekvens af mindst 10 tilfredsstillende resultater i forbindelse med den koordinerede gennemførelse af skærpet offentlig kontrol, og

                                       ii)

                                       den samlede vægt af de i nr. i) omhandlede sendinger når mindst 10 gange vægten af den sending, som den i artikel 3, stk. 1, omhandlede meddelelse vedrører, dog højst en nettovægt på 300 ton.

               2.   Hvis Kommissionen imidlertid har anmodet om en tvungen kontrol i overensstemmelse med artikel 5, stk. 1, litra a), afsluttes den koordinerede gennemførelse af skærpet offentlig kontrol, når:

                           a)

                           de kompetente myndigheder for medlemsstaternes grænsekontrolsteder i IMSOC har registreret en uafbrudt sekvens af mindst 30 tilfredsstillende resultater i forbindelse med den skærpede offentlige kontrol og

                           b)

                           den kompetente myndighed i tredjelandet har vedtaget en tilfredsstillende handlingsplan i overensstemmelse med artikel 5, stk. 1, litra b).

            Artikel 7
            Omkostningerne ved den koordinerede gennemførelse af skærpet offentlig kontrol
            Omkostningerne ved den koordinerede gennemførelse af skærpet offentlig kontrol afholdes af den operatør, der er ansvarlig for de sendinger, der underkastes denne kontrol.

            Artikel 8
            Sendinger, der er udelukket fra den koordinerede gennemførelse af skærpet offentlig kontrol

               1.   De kompetente myndigheder kan udelukke en sending fra den koordinerede gennemførelse af skærpet offentlig kontrol, hvis sendingens indførsel til Unionen nægtes i henhold til artikel 66, stk. 1, i forordning (EU) 2017/625 af andre grunde end den overtrædelse, som den koordinerede skærpede offentlige kontrol foretages for.

               2.   De kompetente myndigheder registrerer i IMSOC årsagerne til, at en sending udelukkes fra den koordinerede gennemførelse af skærpet offentlig kontrol i overensstemmelse med stk. 1.

            Artikel 9
            Ikrafttræden og anvendelse
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Det anvendes fra den 14. december 2019.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. november 2019.

                  På Kommissionens vegne

               Jean-Claude JUNCKER

                  Formand

            (1)  EUT L 95 af 7.4.2017, s. 1.

            (2)  Kommissionens forordning (EF) nr. 2073/2005 af 15. november 2005 om mikrobiologiske kriterier for fødevarer (EUT L 338 af 22.12.2005, s. 1).

            (3)  Rådets forordning (EØF) nr. 2658/87 af 23. juli 1987 om told- og statistiknomenklaturen ogDen Fælles Toldtarif (EFT L 256 7.9.1987, s. 1).

            (4)  Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).

            (5)  Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (»dyresundhedsloven«) (EUT L 84 af 31.3.2016, s. 1).


title: Kommissionens Gennemførelsesforordning (EU) 2020/105 af 23. januar 2020 om at gøre importen af visse varmvalsede plader og ruller af rustfrit stål med oprindelse i Folkerepublikken Kina og Indonesien til genstand for registrering

text:
                  24.1.2020

                  DA

                  Den Europæiske Unions Tidende

                  L 19/10

         KOMMISSIONENS GENNEMFØRELSESFORORDNING (EU) 2020/105
         af 23. januar 2020
         om at gøre importen af visse varmvalsede plader og ruller af rustfrit stål med oprindelse i Folkerepublikken Kina og Indonesien til genstand for registrering
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (1) (»grundforordningen«), særlig artikel 24, stk. 5,
         efter at have underrettet medlemsstaterne, og
         ud fra følgende betragtninger:

                     (1)

                     Den 10. oktober 2019 offentliggjorde Europa-Kommissionen (»Kommissionen«) en meddelelse i Den Europæiske Unions Tidende (2) (»indledningsmeddelelsen«) om indledning af en antisubsidieprocedure (»proceduren«) vedrørende importen til Unionen af visse varmvalsede plader og ruller af rustfrit stål med oprindelse i Folkerepublikken Kina (»Kina«) og Indonesien som følge af en klage, indgivet den 26. august 2019 af Eurofer, European Steel Association (»klageren«), på vegne af fire EU-producenter, som repræsenterer hele EU's produktion af visse varmvalsede plader og ruller af rustfrit stål.

                     (2)

                     Den 12. august 2019 havde Kommissionen allerede offentliggjort en meddelelse om indledning af en antidumpingprocedure vedrørende importen til Unionen af samme vare med oprindelse i Kina, Taiwan og Indonesien (3) (»den parallelle antidumpingprocedure«) i henhold til artikel 5 i Europa-Parlamentets og Rådets forordning (EU) 2016/1036 (4) (»antidumpinggrundforordningen«).

               1.   DEN PÅGÆLDENDE VARE OG SAMME VARE

                     (3)

                     Den vare, der skal gøres til genstand for registrering (»den pågældende vare«), er fladvalsede varer af rustfrit stål, også i ruller (herunder varer tilskåret i længder og smalt båndjern), kun varmvalsede og med udelukkelse af varer, der ikke er i ruller, af bredde 600 mm eller mere og af tykkelse over 10 mm. Disse varer tariferes i øjeblikket under HS-kode 7219 11, 7219 12, 7219 13, 7219 14, 7219 22, 7219 23, 7219 24, 7220 11 og 7220 12. Disse HS-koder angives kun til orientering.

               2.   ANMODNING

                     (4)

                     Klageren anmodede allerede i sin klage om registrering af import. Den 31. oktober 2019 indgav klageren en særskilt anmodning om registrering for så vidt angår den import, der er genstand for denne procedure, jf. grundforordningens artikel 24, stk. 5. Klageren anmodede om, at importen af den pågældende vare gøres til genstand for registrering, således at der senere kan anvendes foranstaltninger mod denne import fra datoen for en sådan registrering. Yderligere indlæg til støtte for denne anmodning blev indgivet den 22. november og 10. december 2019.

                     (5)

                     Den 14. november 2019 fremsatte Marcegaglia Specialties (»Marcegaglia«), en bruger af den pågældende vare, som samarbejder i forbindelse med antisubsidieproceduren, bemærkninger til klagerens anmodning om registrering af import.

               3.   BEGRUNDELSE FOR REGISTRERING

                     (6)

                     I henhold til grundforordningens artikel 24, stk. 5, kan Kommissionen pålægge toldmyndighederne at tage de nødvendige skridt til at registrere importen, således at der senere kan anvendes foranstaltninger over for denne import fra datoen for en sådan registrering. Importen kan gøres til genstand for registrering efter anmodning fra EU-erhvervsgrenen, hvis anmodningen herom indeholder tilstrækkelige beviser til at begrunde en sådan foranstaltning.

                     (7)

                     Ifølge klageren er registreringen berettiget, eftersom den pågældende vare med oprindelse i Kina og Indonesien subsidieres. Klageren hævdede, at EU-erhvervsgrenen forvoldes væsentlig skade som følge af en stigning i lavprisimporten, som vil undergrave den afhjælpende virkning af en eventuel endelig told ved at gøre oplagring mulig.

                     (8)

                     Kommissionen har undersøgt anmodningen i lyset af grundforordningens artikel 16, stk. 4. Kommissionen verificerede, om der var tale om kritiske omstændigheder, hvor der for så vidt angår den pågældende subsidierede vare forårsages skade, der vanskeligt kan afhjælpes, som følge af en omfattende indførsel inden for et forholdsvis kort tidsrum af en vare, hvortil der ydes udligningsberettigede subsidier, samt om det anses for påkrævet at pålægge denne indførsel udligningstold med tilbagevirkende kraft for at hindre, at der på ny vil blive forvoldt en sådan skade.

               3.1.   Subsidiering af den pågældende vare

                     (9)

                     Kommissionen har tilstrækkelige beviser for, at importen af den pågældende vare fra Kina og Indonesien subsidieres.

                     (10)

                     For så vidt angår Kina består den påståede subsidieringspraksis bl.a. i direkte overførsel af midler, indtægter, som staten giver afkald på, eller som ikke opkræves, og statslig levering af varer eller tjenesteydelser mod utilstrækkeligt vederlag. Dette omfatter f.eks. præferencelån og kreditter fra statsejede banker, eksportkreditsubsidieprogrammer, eksportgarantier og -forsikringer og støtteprogrammer, skattenedsættelser for virksomheder med højteknologi og ny teknologi, skattefradrag for forskning og udvikling, fremskyndet afskrivning af udstyr, der anvendes af højteknologiske virksomheder til højteknologisk udvikling og produktion, skattefritagelse for dividende mellem kvalificerede kinesiske virksomheder, nedsættelse af kildeskat for dividende fra kinesiske virksomheder med udenlandsk investering til deres ikke-kinesiske moderselskaber, skattefritagelse for brugsrettigheder til jord og eksportafgiftsnedsættelse samt statslig tilvejebringelse af jord og strøm mod utilstrækkeligt vederlag.

                     (11)

                     For så vidt angår Indonesien består den påståede subsidieringspraksis bl.a. i direkte overførsel af midler, indtægter, som staten giver afkald på, eller som ikke opkræves, og statslig levering af varer eller tjenesteydelser mod utilstrækkeligt vederlag. Dette omfatter f.eks. præferencelån, skattefordele i henhold til indonesisk lovgivning samt fritagelse for importafgifter på importerede råmaterialer og produktionsudstyr.

                     (12)

                     Det hævdes, at disse foranstaltninger udgør subsidier, eftersom de omfatter et finansielt bidrag fra regeringen i Kina, regeringen i Indonesien eller andre regionale og lokale myndigheder (herunder offentlige organer), hvorved de eksporterende producenter af den pågældende vare opnår en fordel. Det hævdes, at foranstaltningerne er betingede af eksportresultater og/eller anvendelse af indenlandske varer frem for importerede varer og/eller er begrænset til visse sektorer og/eller virksomhedstyper og/eller områder, og at de derfor er specifikke og udligningsberettigede.

                     (13)

                     Beviserne for subsidiering blev gjort tilgængelige i den åbne udgave af klagen og yderligere analyseret i notatet om tilstrækkeligheden af beviserne.

                     (14)

                     De beviser, der er til rådighed på nuværende tidspunkt, indikerer derfor, at eksporten af den pågældende vare er begunstiget ved udligningsberettigede subsidier.

               3.2.   Tilstedeværelsen af omfattende import inden for et forholdsvis kort tidsrum

                     (15)

                     I klagen og i de efterfølgende redegørelser vedrørende anmodningen om registrering viser dokumentationen vedrørende importmængden, at der var tale om en omfattende stigning i importen i absolutte tal og målt i markedsandel i perioden fra 2015 til juni 2019. Dokumentationen i klagen viser specifikt, at de kinesiske og indonesiske eksportører har foretaget en kraftig forøgelse af salgsmængden af den pågældende vare, der eksporteres til Unionen, hvilket resulterede i en markant stigning i markedsandelen til 28,7 % i den anden halvdel af 2018.

                     (16)

                     En analyse af udviklingen i importen i hele den betragtede periode og efter indledningen, dvs. ved at lægge Surveillance 2-data om den specifikke pågældende vare til dataene i klagen, giver ikke indtryk af, at den omfattende stigning i importen er ophørt:

                        Importmængden fra de pågældende lande (ton)

                                 Oprindelse

                                 2016

                                 2017

                                 2018

                                 Undersøgelsesperiode (UP)

                                 Gennemsnit pr. måned i UP

                                 Månedligt gennemsnit efter indledning  (5)

                                 Kina

                                 194 963

                                 263 858

                                 250 626

                                 220 705

                                 18 392

                                 26 338

                                 Indonesien

                                 105

                                 17

                                 44 863

                                 107 107

                                 8 926

                                 4 270

                                 De pågældende lande

                                 195 068

                                 263 874

                                 295 489

                                 327 812

                                 27 318

                                 30 607

                                    Kilde:

                                             —

                                             2016-2018: klage

                                             —

                                             UP og efter UP: Surveillance 2-databasen.

                     (17)

                     På grundlag af disse statistiske data fandt Kommissionen, at den omfattende import fra de pågældende lande blev bekræftet selv i de to måneder efter indledningen af undersøgelsen, dvs. i oktober og november 2019, med en månedlig gennemsnitlig importmængde i disse måneder, som lå 12 % over det høje niveau konstateret i undersøgelsesperioden. De statistiske data, som var tilgængelige for Kommissionen efter indledning af undersøgelsen, viser en stigende tendens i de importmængder, som kommer fra de pågældende lande. Disse stigninger udgør sammen med begge eksportlandes respektive markedsandele i hele den betragtede periode en omfattende import inden for et forholdsvis kort tidsrum, jf. grundforordningens artikel 16, stk. 4.

               3.3.   Skade, der vanskeligt kan afhjælpes, forårsages af denne import

                     (18)

                     Endvidere har Kommissionen tilstrækkelige beviser for, at eksportørernes subsidieringspraksis forvolder EU-erhvervsgrenen væsentlig skade. Mængde og priser for importen af den pågældende vare har haft en negativ indvirkning på salgsmængderne, på prisniveauet på EU-markedet og på EU-erhvervsgrenens markedsandel. Dette har haft betydelige negative følgevirkninger for de samlede resultater og EU-erhvervsgrenens finansielle situation. Beviserne vedrørende skadesfaktorerne i grundforordningens artikel 8, stk. 4, består af data, der er indeholdt i klagen og de efterfølgende redegørelser vedrørende registrering, og de er understøttet af offentligt tilgængelige data fra Eurostat. Af klagen fremgik det bl.a., at EU-erhvervsgrenens salg til ikke forretningsmæssigt forbundne parter var faldet med 6 % fra 2015 til 2018, at dens markedsandel i denne periode var faldet 4,3 %, og at rentabiliteten i 2018 var lav og udgjorde mindre end halvdelen af den rentabilitet, der blev opnået i 2017. Endvidere faldt rentabiliteten kraftigt i 2018 og lå på kun 2,2 % i den anden halvdel af det pågældende år. Det fremgik også af klagen, at beskæftigelsen var faldet med 3 % siden 2015.

                     (19)

                     Endvidere påpegede klageren i sin anmodning om registrering, at den i klagen konstaterede hurtige forringelse af EU-erhvervsgrenens situation i den anden halvdel af 2018 fortsatte i den første halvdel af 2019 med en yderligere nedgang i produktionsniveauet og et øget underbud i forbindelse med importen. Klageren gav også i sin anmodning om registrering belæg for en forværring af situationen siden da, og der blev bl.a. henvist til fire vigtige bekendtgørelser vedrørende omstrukturering af forskellig art hos diverse EU-producenter siden juli 2019, som berørte arbejdspladserne for hundredvis af deres ansatte. To af disse bekendtgørelser var fra så sent som oktober 2019.

                     (20)

                     Desuden foretog Kommissionen på dette stadie en vurdering af, om den forvoldte skade var vanskelig at afhjælpe. Når kinesiske og indonesiske leverandører er integreret i forsyningskæderne hos EU-erhvervsgrenens kunder, kan disse kunder være tilbageholdende med at skifte leverandør til fordel for EU-producenter. Desuden er det ikke sandsynligt, at EU-erhvervsgrenens kunder vil acceptere højere priser fra EU-erhvervsgrenens side, selv hvis Kommissionen hypotetisk set fremover indførte udligningsforanstaltninger uden tilbagevirkende kraft. Denne trussel om permanent tab af markedsandele eller reduceret indtægt udgør en skade, der vanskeligt kan afhjælpes.

               3.4.   Hindring af fornyet skade

                     (21)

                     Endelig fandt Kommissionen det i lyset af oplysningerne og overvejelserne i afsnit 3.3 ovenfor nødvendigt at forberede den mulige indførelse af foranstaltninger med tilbagevirkende kraft ved at indføre registrering for at hindre, at der på ny vil blive forvoldt en sådan skade. Markedsforholdene efter UP synes at bekræfte, at situationen for den indenlandske erhvervsgren forværres som følge af den væsentlige stigning i den subsidierede import til lave priser.

               4.   SAGSFORLØB

                     (22)

                     Kommissionen har derfor konkluderet, at der foreligger tilstrækkelige beviser til at berettige registrering af importen af den pågældende vare i henhold til grundforordningens artikel 24, stk. 5.

                     (23)

                     Alle interesserede parter opfordres til at tilkendegive deres synspunkter skriftligt og fremlægge dokumentation herfor. Kommissionen kan desuden høre interesserede parter, hvis de anmoder skriftligt herom og kan godtgøre, at der er særlige grunde til, at de bør høres.

               5.   REGISTRERING

                     (24)

                     I henhold til grundforordningens artikel 24, stk. 5, bør importen af den pågældende vare gøres til genstand for registrering for at sikre, at hvis undersøgelsen skulle føre til indførelse af udligningstold, kan denne told, hvis de nødvendige betingelser er opfyldt, opkræves med tilbagevirkende kraft af den registrerede import i overensstemmelse med gældende retlige bestemmelser.

                     (25)

                     Enhver fremtidig betalingsforpligtelse udspringer af resultaterne af antisubsidieundersøgelsen.

                     (26)

                     På dette stadie i undersøgelsen er det ikke endnu muligt at anslå subsidiebeløbet i Kina og Indonesien. Klagen indeholder ikke et nøjagtigt skøn over subsidiebeløbet, som normalt bør anvendes som grundlag for at fastlægge udligningstolden. Klagen indeholder kun et skøn over skadestærsklen på 29,1 % for Kina og 39,8 % for Indonesien. I overensstemmelse med grundforordningens artikel 15, stk. 1, fjerde afsnit, vil dette anslåede omfang af betalingsforpligtelsen kun være relevant, såfremt en told baseret på det udligningsberettigede subsidiebeløb er højere, og Kommissionen klart konkluderer, at det ikke er i Unionens interesse at pålægge denne højere told.

               6.   BEHANDLING AF PERSONOPLYSNINGER

                     (27)

                     Personoplysninger indsamlet i forbindelse med denne registrering vil blive behandlet i overensstemmelse med Europa-Parlamentets og Rådets forordning (EU) 2018/1725 (6)

               VEDTAGET DENNE FORORDNING:

            Artikel 1
            Toldmyndighederne pålægges hermed i henhold til artikel 24, stk. 5, i forordning (EU) 2016/1037 at træffe de nødvendige foranstaltninger til at registrere import til Unionen af fladvalsede varer af rustfrit stål, også i ruller (herunder varer tilskåret i længder og smalt båndjern), kun varmvalsede og med udelukkelse af varer, der ikke er i ruller, af bredde 600 mm eller mere og af tykkelse over 10 mm, som i øjeblikket tariferes under HS-kode 7219 11, 7219 12, 7219 13, 7219 14, 7219 22, 7219 23, 7219 24, 7220 11 og 7220 12 og med oprindelse i Folkerepublikken Kina og Indonesien.
            Registreringen ophører ni måneder efter datoen for denne forordnings ikrafttrædelse.
            Alle interesserede parter opfordres til skriftligt at give deres synspunkter til kende, fremlægge dokumentation eller anmode om at blive hørt senest 21 dage efter offentliggørelsen af denne forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 176 af 30.6.2016, s. 55.

            (2)  Meddelelse om indledning af en antisubsidieprocedure vedrørende importen af visse varmvalsede plader og ruller af rustfrit stål med oprindelse i Folkerepublikken Kina og Indonesien (EUT C 342 af 10.10.2019, s. 18).

            (3)  Meddelelse om indledning af en antidumpingprocedure vedrørende importen af visse varmvalsede plader og ruller af rustfrit stål med oprindelse i Folkerepublikken Kina, Taiwan og Indonesien (EUT C 269 I af 12.8.2019, s. 1).

            (4)  Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (EUT L 176 af 30.6.2016, s. 21).

            (5)  Oktober 2019-november 2019.

            (6)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, p. 39).


title: Kommissionens gennemførelsesforordning (EU) 2020/106 af 23. januar 2020 om godkendelse af natriumformiat som fodertilsætningsstof til alle dyrearter (EØS-relevant tekst)

text:
                  24.1.2020

                  DA

                  Den Europæiske Unions Tidende

                  L 19/15

         KOMMISSIONENS GENNEMFØRELSESFORORDNING (EU) 2020/106
         af 23. januar 2020
         om godkendelse af natriumformiat som fodertilsætningsstof til alle dyrearter
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for meddelelse af sådan godkendelse.

                     (2)

                     Der er i overensstemmelse med artikel 7 i forordning (EF) nr. 1831/2003 indgivet en ansøgning om godkendelse af natriumformiat. Ansøgningen var vedlagt de oplysninger og dokumenter, der kræves i henhold til artikel 7, stk. 3, i forordning (EF) nr. 1831/2003.

                     (3)

                     Ansøgningen vedrører godkendelse i tilsætningsstofkategorien »teknologiske tilsætningsstoffer« af natriumformiat som fodertilsætningsstof til alle dyrearter.

                     (4)

                     Den Europæiske Fødevaresikkerhedsautoritet (»autoriteten«) konkluderede i sine udtalelser af 30. april 2015 (2) og 26. februar 2019 (3), at natriumformiat under de foreslåede anvendelsesbetingelser ikke har skadelige virkninger på dyrs sundhed, forbrugernes sikkerhed eller miljøet. Den konkluderede også, at stoffet er let øjenirriterende og et hudsensibiliserende stof. Da eksponeringen for natriumformiat ved indånding anses for at udgøre en risiko for ubeskyttede arbejdstagere, der håndterer tilsætningsstoffet, er det desuden hensigtsmæssigt at betragte tilsætningsstoffet som et respiratorisk irriterende stof. Kommissionen mener derfor, at der bør træffes passende beskyttelsesforanstaltninger for at forhindre negative virkninger for menneskers sundhed, navnlig hvad angår brugerne af tilsætningsstoffet. Autoriteten konkluderede også, at natriumformiat potentielt kan være effektivt som hygiejneforbedrende middel i foderstoffer. Autoriteten mener ikke, at der er behov for særlige krav om overvågning efter markedsføringen. Den har også gennemgået den rapport om metoden til analyse af fodertilsætningsstoffer i foder, der blev forelagt af det ved forordning (EF) nr. 1831/2003 oprettede referencelaboratorium.

                     (5)

                     Vurderingen af natriumformiat viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Anvendelsen af natriumformiat bør derfor godkendes som anført i bilaget til nærværende forordning.

                     (6)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Godkendelse
            Det i bilaget opførte stof, som tilhører tilsætningsstofkategorien »teknologiske tilsætningsstoffer« og den funktionelle gruppe »hygiejneforbedrende midler«, tillades anvendt som fodertilsætningsstof på de betingelser, der er fastsat i samme bilag.

            Artikel 2
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 268 af 18.10.2003, s. 29.

            (2)  EFSA Journal 2015: 13(5):4113.

            (3)  EFSA Journal 2019: 17(3):5645.

            BILAG

                        Tilsætningsstoffets identifikationsnummer

                        Tilsætningsstof

                        Kemisk betegnelse, beskrivelse og analysemetoder

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        mg myresyre/kg fuldfoder med et vandindhold på 12 %

                           Teknologiske tilsætningsstoffer: hygiejneforbedrende midler

                        1k237

                        Natriumformiat

                           Tilsætningsstoffets sammensætning

                        Flydende form
                        ≥ 15 % natriumformiat
                        ≤ 75 % myresyre
                        ≤ 25 % vand

                        Alle dyrearter undtagen svin

                        —

                        —

                        10 000
                        (ækvivalent til myresyre)

                                    1.

                                    I brugsvejledningen for anvendelsen af tilsætningsstoffet og forblandinger angives oplagringsbetingelserne.

                                    2.

                                    Blandinger af forskellige kilder til myresyre må ikke overskride det tilladte maksimumsindhold i fuldfoder.

                                    3.

                                    Foderstofvirksomhedslederne fastlægger driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. Hvis disse risici ikke kan fjernes eller begrænses til et minimum gennem sådanne procedurer og foranstaltninger, skal tilsætningsstoffet og forblandingerne anvendes med personlige værnemidler, herunder åndedrætsværn, sikkerhedsbriller og -handsker.

                        13. februar 2030

                           Aktivstoffets karakteristika

                        Natriumformiat ≥ 15 % (flydende form) myresyre ≤ 75 %
                        Fremstillet ved kemisk syntese

                        Svin

                        —

                        —

                        12 000
                        (ækvivalent til myresyre)

                           Analysemetode
                            (1)

                        Til bestemmelse af natrium i fødevaretilsætningsstoffer: EN ISO 6869: atomabsorptionsspektrometri (AAS) — EN ISO 15510: induktivt koblet plasmaatomemissionsspektrometri (ICP-AES).
                        Til bestemmelse af det samlede indhold af format i fødevaretilsætningsstoffer: EN 15909 — omvendt fase-HPLC med UV-detektion (RP-HPLC/UV).
                        Til bestemmelse af det samlede indhold af format i forblandinger og foder: Ion-exclusion-højtryksvæskekromatografi med UV-detektion eller detektion ved hjælp af brydningsindeks (HPLC-UV/RI) eller ionkromatografi med elektrisk ledningsevnedetektion (IC/ECD).

               (1)  Nærmere detaljer om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports


title: Kommissionens gennemførelsesforordning (EU) 2020/103 af 17. januar 2020 om ændring af gennemførelsesforordning (EU) nr. 844/2012 for så vidt angår harmoniseret klassificering af aktivstoffer (EØS-relevant tekst)

text:
                  24.1.2020

                  DA

                  Den Europæiske Unions Tidende

                  L 19/1

         KOMMISSIONENS GENNEMFØRELSESFORORDNING (EU) 2020/103
         af 17. januar 2020
         om ændring af gennemførelsesforordning (EU) nr. 844/2012 for så vidt angår harmoniseret klassificering af aktivstoffer
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 19 og artikel 78, stk. 2, og
         ud fra følgende betragtninger:

                     (1)

                     Ved Kommissionens gennemførelsesforordning (EU) nr. 844/2012 (2) fastsættes de fornødne bestemmelser til gennemførelse af fornyelsesproceduren for aktivstoffer i henhold til forordning (EF) nr. 1107/2009.

                     (2)

                     Det følger af artikel 36, stk. 2, i Europa-Parlamentets og Rådets forordning (EF) nr. 1272/2008 (3), at aktivstoffer efter betydningen i forordning (EF) nr. 1107/2009 normalt skal være underlagt harmoniseret klassificering og mærkning. Der bør derfor fastsættes detaljerede procedureregler vedrørende rapporterende medlemsstaters indgivelse af forslag til Det Europæiske Kemikalieagentur (»agenturet«) i overensstemmelse med artikel 37, stk. 1, i forordning (EF) nr. 1272/2008 i forbindelse med fornyelse af godkendelsen af et aktivstof i henhold til artikel 14 i forordning (EF) nr. 1107/2009.

                     (3)

                     Der bør i forbindelse med fornyelsesproceduren afsættes mere tid til den rapporterende medlemsstat til udarbejdelse af udkastet til vurderingsrapport vedrørende fornyelse og det dossier, der indgives til agenturet, og til Den Europæiske Fødevaresikkerhedsautoritet (»autoriteten«) til udarbejdelse af dennes konklusion. Den tid, der er til rådighed for ansøgerne fra indgivelsen af ansøgningen om fornyelse til fremlæggelsen af de supplerende dossierer, bør derfor reduceres med tre måneder, idet denne 3-måneders periode bør omfordeles til de perioder, der er til rådighed for den rapporterende medlemsstat og autoriteten.

                     (4)

                     Den rapporterende medlemsstat bør generelt indgive et dossier i overensstemmelse med artikel 37, stk. 1, i forordning (EF) nr. 1272/2008 for som minimum de fareklasser, der er relevante for at kunne fastslå, hvorvidt et aktivstof kan betragtes som et lavrisikoaktivstof i henhold til artikel 22 i forordning (EF) nr. 1107/2009 sammenholdt med punkt 5.1.1 i bilag II til samme forordning, hvilket også omfatter de fareklasser, der er relevante for afskæringskriterierne i punkt 3.6.2-3.6.4 og 3.7 i bilag II til forordning (EF) nr. 1107/2009. Den rapporterende medlemsstat bør behørigt begrunde, hvorfor der ikke er grundlag for harmoniseret klassificering og mærkning for fareklasser, for hvilke den vurderer, at kriterierne for harmoniseret klassificering og mærkning i henhold til forordning (EF) nr. 1272/2008 ikke er opfyldt.

                     (5)

                     Har agenturet imidlertid allerede fået forelagt et forslag, uden at det endnu har færdiggjort sin vurdering, bør den rapporterende medlemsstat begrænse forslaget til en eller flere fareklasser, der ikke er omfattet af det forslag, der er under behandling, medmindre agenturet mener, at der foreligger nye oplysninger, som ikke var en del af det dossier, der er under behandling.

                     (6)

                     For fareklasser angivet i punkt 5.1.1 i bilag II til forordning (EF) nr. 1107/2009, der allerede er omfattet af en eksisterende udtalelse fra agenturets Udvalg for Risikovurdering, er det desuden tilstrækkeligt, at den rapporterende medlemsstat behørigt begrunder, at den eksisterende udtalelse fra Udvalget for Risikovurdering fortsat er gyldig. Agenturet kan udtale sig om det, den rapporterende medlemsstat har forelagt.

                     (7)

                     Der bør fastsættes vejledende tidsfrister for at sikre, at udtalelsen fra agenturets Udvalg for Risikovurdering er tilgængelig for autoriteten forud for vedtagelsen af dennes konklusion i henhold til artikel 13 i forordning (EU) nr. 844/2012.

                     (8)

                     Der bør fastsættes en overgangsperiode, så ansøgerne kan tage hensyn til den reducerede periode til udarbejdelse af dossierer fra indgivelsen af ansøgningen om fornyelse til fremlæggelsen af de supplerende dossierer. Dette bør ikke berøre procedurer, for hvilke der allerede er fremlagt supplerende dossierer.

                     (9)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            I forordning (EU) nr. 844/2012 foretages følgende ændringer:

                        1)

                        Artikel 6, stk. 3, affattes således:

                           »3.   De supplerende dossierer skal fremlægges senest 33 måneder, inden godkendelsen udløber.«

                        2)

                        Artikel 7, stk. 1, litra j), affattes således:

                                    »j)

                                    et forslag til klassificering, såfremt det vurderes, at stoffet skal klassificeres eller omklassificeres i henhold til Europa-Parlamentets og Rådets forordning (EF) nr. 1272/2008 (*1)

                           (*1)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1)«."

                        3)

                        Artikel 11 ændres således:

                                    a)

                                    I stk. 1 ændres »12 måneder« til »13 måneder«.

                                    b)

                                    Stk. 2, litra e), affattes således:

                                                »e)

                                                et forslag til klassificering, eller i påkommende tilfælde bekræftelse heraf, eller omklassificering af aktivstoffet i henhold til kriterierne i forordning (EF) nr. 1272/2008, som specificeret i og i overensstemmelse med det dossier, der skal indgives i henhold til stk. 9.«

                                    c)

                                    I stk. 5, andet punktum, ændres »12 måneder« til »13 måneder«.

                                    d)

                                    I stk. 6, andet punktum, ændres »12 måneder« til »13 måneder«.

                                    e)

                                    Følgende indsættes som stk. 9:

                                       »9.   Senest på tidspunktet for fremlæggelse af udkastet til vurderingsrapport vedrørende fornyelse indgiver den rapporterende medlemsstat et forslag til Det Europæiske Kemikalieagentur (»agenturet«) i henhold til artikel 37, stk. 1, i forordning (EF) nr. 1272/2008 og i overensstemmelse med agenturets krav om indhentelse af en udtalelse om harmoniseret klassificering af aktivstoffet for som minimum følgende fareklasser:

                                                   —

                                                   eksplosiver

                                                   —

                                                   akut toksicitet

                                                   —

                                                   hudætsning/-irritation

                                                   —

                                                   alvorlig øjenskade/øjenirritation

                                                   —

                                                   luftvejssensibilisering eller hudsensibilisering

                                                   —

                                                   kimcellemutagenicitet

                                                   —

                                                   carcinogenicitet

                                                   —

                                                   reproduktionstoksicitet

                                                   —

                                                   specifik målorgantoksicitet — enkelt eksponering

                                                   —

                                                   specifik målorgantoksicitet — gentagen eksponering

                                                   —

                                                   farlig for vandmiljøet.

                                             Den rapporterende medlemsstat begrunder behørigt sin vurdering af, at kriterierne for klassificering ikke er opfyldt for en eller flere af disse fareklasser.
                                       Har agenturet allerede fået forelagt et forslag til klassificering af et aktivstof, uden at det endnu har færdiggjort sin vurdering, indgiver den rapporterende medlemsstat yderligere et forslag til klassificering, som er begrænset til en eller flere fareklasser som nævnt ovenfor, der ikke er omfattet af det forslag, der er under behandling, medmindre der er fremkommet nye oplysninger, som ikke var en del af det dossier, der er under behandling, for så vidt angår ovennævnte fareklasser.
                                       For fareklasser, der allerede er omfattet af en eksisterende udtalelse fra agenturets Udvalg for Risikovurdering, som er oprettet i henhold til artikel 76, stk. 1, litra c), i forordning (EF) nr. 1907/2006, er det, uanset om denne udtalelse har dannet grundlag for en afgørelse vedrørende en indgang med henblik på harmoniseret klassificering og mærkning af et stof i bilag VI til forordning (EF) nr. 1272/2008 eller ej, tilstrækkeligt, at den rapporterende medlemsstat i sin forelæggelse for agenturet behørigt begrunder, at den eksisterende udtalelse eller, hvis denne allerede har dannet grundlag for en afgørelse om optagelse i bilag VI, den eksisterende klassificering fortsat er gyldig også for så vidt angår de i første afsnit nævnte fareklasser. Agenturet kan udtale sig om det, den rapporterende medlemsstat har forelagt.«

                        4)

                        Efter artikel 11a indsættes som artikel 11b:

                           »Artikel 11b

                           Udvalget for Risikovurdering bestræber sig på at vedtage den i artikel 37, stk. 4, i forordning (EF) nr. 1272/2008 omhandlede udtalelse senest 13 måneder efter forelæggelsen som omhandlet i artikel 11, stk. 9.«

                        5)

                        Artikel 12, stk. 1, affattes således:

                           »1.   Autoriteten undersøger, om udkastet til vurderingsrapport vedrørende fornyelse fra den rapporterende medlemsstat indeholder alle relevante oplysninger i det aftalte format, og sender den til ansøgeren og de øvrige medlemsstater senest tre måneder efter modtagelsen.«

                        6)

                        Artikel 13, stk. 1, første punktum, affattes således:
                        »Senest fem måneder efter udløbet af den i artikel 12, stk. 3, omhandlede periode eller senest to uger efter vedtagelsen af en eventuel udtalelse fra Udvalget for Risikovurdering, jf. artikel 37, stk. 4, i forordning (EF) nr. 1272/2008, hvis dette sker på et senere tidspunkt, vedtager autoriteten en konklusion på grundlag af den foreliggende videnskabelige og tekniske viden og under anvendelse af de vejledninger, der er til rådighed på tidspunktet for fremlæggelse af de supplerende dossierer, og på grundlag af udtalelsen fra Udvalget for Risikovurdering, om, hvorvidt aktivstoffet kan forventes at ville opfylde godkendelseskriterierne i artikel 4 i forordning (EF) nr. 1107/2009.«

                        7)

                        Artikel 14, stk. 1, andet afsnit, affattes således:
                        »Der skal i rapporten vedrørende fornyelse og udkastet til forordning tages hensyn til udkastet til vurderingsrapport vedrørende fornyelse fra den rapporterende medlemsstat, de i artikel 12, stk. 3, i nærværende forordning omhandlede bemærkninger og autoritetens konklusion, hvis en sådan konklusion er fremlagt, samt en eventuel udtalelse fra Udvalget for Risikovurdering, jf. artikel 37, stk. 4, i forordning (EF) nr. 1272/2008.«

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den finder anvendelse på fornyelsesprocedurer for aktivstoffer, for hvilke godkendelsesperioden udløber den eller senere end den 13. maj 2023.
            Den finder dog ikke anvendelse på fornyelsesprocedurer for aktivstoffer, for hvilke der allerede er fremlagt supplerende dossierer inden datoen for vedtagelsen af denne forordning.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 17. januar 2020.

                  På Kommissionens vegne

                  Formand

               Ursula VON DER LEYEN

            (1)  EUT L 309 af 24.11.2009, s. 1.

            (2)  Kommissionens gennemførelsesforordning (EU) nr. 844/2012 af 18. september 2012 om fastsættelse af de fornødne bestemmelser til gennemførelse af fornyelsesproceduren for aktivstoffer, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (EUT L 252 af 19.9.2012, s. 26).

            (3)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).


title: Kommissionens gennemførelsesforordning (EU) 2020/126 af 29. januar 2020 om fastsættelse af maksimumsbeløbet for støtten til privat oplagring af olivenolie i forbindelse med den licitation, der blev indledt ved gennemførelsesforordning (EU) 2019/1882

text:
                  30.1.2020

                  DA

                  Den Europæiske Unions Tidende

                  L 24/5

         KOMMISSIONENS GENNEMFØRELSESFORORDNING (EU) 2020/126
         af 29. januar 2020
         om fastsættelse af maksimumsbeløbet for støtten til privat oplagring af olivenolie i forbindelse med den licitation, der blev indledt ved gennemførelsesforordning (EU) 2019/1882
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 1370/2013 af 16. december 2013 om foranstaltninger til fastsættelse af støtte og restitutioner i forbindelse med den fælles markedsordning for landbrugsprodukter (1), særlig artikel 4, stk. 2, første afsnit, litra a),
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (2), særlig artikel 18, stk. 2), og
         ud fra følgende betragtninger:

                     (1)

                     Ved Kommissionens gennemførelsesforordning (EU) 2019/1882 (3) blev der indledt licitation med henblik på privat oplagring af olivenolie.

                     (2)

                     På grundlag af de bud, der er modtaget i den delperiode, hvor der kan afgives bud, som slutter den 27. januar 2020, den maksimale samlede mængde, der skal oplagres, de anslåede oplagringsomkostninger og andre relevante markedsoplysninger bør der fastsættes et maksimumsbeløb for støtten til oplagring af 150 521,66 ton olivenolie for en periode på 180 dage for at afhjælpe virkningerne af den vanskelige markedssituation.

                     (3)

                     For at sikre foranstaltningens effektivitet bør denne forordning træde i kraft på dagen for offentliggørelsen i Den Europæiske Unions Tidende.

                     (4)

                     Forvaltningskomitéen for den Fælles Markedsordning for Landbrugsprodukter har ikke afgivet udtalelse inden for den af formanden fastsatte frist —

               VEDTAGET DENNE FORORDNING:

            Artikel 1
            For bud afgivet i forbindelse med den licitation, der blev indledt ved gennemførelsesforordning (EU) 2019/1882 i den delperiode, der slutter den 27. januar 2020, er maksimumsbeløbet for støtten til privat oplagring af olivenolie:

                        a)

                        0,88 EUR pr. dag pr. ton ekstra jomfruolie

                        b)

                        0,88 EUR pr. dag pr. ton jomfruolie

                        c)

                        0,88 EUR pr. dag pr. ton bomolie

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 29. januar 2020.

                  På Kommissionens vegne

                  For formanden

               María Ángeles BENÍTEZ SALAS

                  Fungerende generaldirektør

                  Generaldirektoratet for Landbrug og Udvikling af Landdistrikter

            (1)  EUT L 346 af 20.12.2013, s. 12.

            (2)  EUT L 347 af 20.12.2013, s. 671.

            (3)  Kommissionens gennemførelsesforordning (EU) 2019/1882 af 8. november 2019 (EUT L 290 af 11.11.2019, s. 12).


title: Kommissionens gennemførelsesforordning (EU) 2020/125 af 29. januar 2020 om ændring af gennemførelsesforordning (EU) nr. 945/2014 om gennemførelsesmæssige tekniske standarder for relevante tilstrækkeligt diversificerede indeks i overensstemmelse med Europa-Parlamentets og Rådets forordning (EU) nr. 575/2013 (EØS-relevant tekst)

text:
                  30.1.2020

                  DA

                  Den Europæiske Unions Tidende

                  L 24/1

         KOMMISSIONENS GENNEMFØRELSESFORORDNING (EU) 2020/125
         af 29. januar 2020
         om ændring af gennemførelsesforordning (EU) nr. 945/2014 om gennemførelsesmæssige tekniske standarder for relevante tilstrækkeligt diversificerede indeks i overensstemmelse med Europa-Parlamentets og Rådets forordning (EU) nr. 575/2013
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (1), særlig artikel 344, stk. 1, tredje afsnit, og
         ud fra følgende betragtninger:

                     (1)

                     For at sikre, at de aktieindeks, der er opført i bilaget til Kommissionens gennemførelsesforordning (EU) nr. 945/2014 (2) fortsat opfylder betingelserne for, at der kan ses bort fra deres specifikke risiko, skal de relevante indeks revurderes i lyset af de senest tilgængelige data, som er dem, der vedrører 2018. I lyset af denne revurdering er det nødvendigt at opdatere listen over relevante tilstrækkeligt diversificerede indeks.

                     (2)

                     Denne forordning er baseret på det udkast til gennemførelsesmæssige tekniske standarder, som Den Europæiske Banktilsynsmyndighed har forelagt Kommissionen.

                     (3)

                     De nødvendige ændringer af gennemførelsesforordning (EU) nr. 945/2014 er ikke en følge af væsentlige ændringer af den anvendte vurderingsmetode. Den Europæiske Banktilsynsmyndighed har hverken afholdt en åben offentlig høring eller foretaget en cost-benefit-analyse, idet dette ikke ville stå i forhold til omfanget og virkningen af udkastet til gennemførelsesmæssige tekniske standarder.

                     (4)

                     Gennemførelsesforordning (EU) nr. 945/2014 bør derfor ændres —

               VEDTAGET DENNE FORORDNING:

            Artikel 1
            Bilaget til gennemførelsesforordning (EU) nr. 945/2014 erstattes af teksten i bilaget til nærværende forordning.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 29. januar 2020.

                  På Kommissionens vegne

               Formand
               Ursula VON DER LEYEN

            (1)  EUT L 176 af 27.6.2013, s. 1.

            (2)  Kommissionens gennemførelsesforordning (EU) nr. 945/2014 af 4. september 2014 om gennemførelsesmæssige tekniske standarder for relevante tilstrækkeligt diversificerede indeks i overensstemmelse med Europa-Parlamentets og Rådets forordning (EU) nr. 575/2013 (EUT L 265 af 5.9.2014, s. 3).

            BILAG

                     »BILAG

                        Aktieindeks, der opfylder kravene i artikel 344 i forordning (EU) nr. 575/2013

                                    Indeks

                                    Land/område

                                 1. STOXX Asia/Pacific 600

                                 Asien/Stillehavsområdet

                                 2. ASX100

                                 Australien

                                 3. ASX200

                                 Australien

                                 4. S&P All Ords

                                 Australien

                                 5. ATX

                                 Østrig

                                 6. ATX Prime

                                 Østrig

                                 7. BEL20

                                 Belgien

                                 8. SaoPaulo — Bovespa

                                 Brasilien

                                 9. TSX60

                                 Canada

                                 10. CETOP20 Index

                                 Centraleuropa

                                 11. CSI 100 Index

                                 Kina

                                 12. CSI 300 Index

                                 Kina

                                 13. FTSE China A50 Index

                                 Kina

                                 14. Hang Seng Mainland 100 China

                                 Kina

                                 15. PX Global Prague

                                 Den Tjekkiske Republik

                                 16. OMX Copenhagen 20 CAP

                                 Danmark

                                 17. OMX Copenhagen 25

                                 Danmark

                                 18. OMX Copenhagen Benchmark

                                 Danmark

                                 19. FTSE RAFI Developed 1000

                                 Developed Markets

                                 20. CECE Composite Index EUR

                                 Østeuropa

                                 21. FTSE RAFI Emerging Markets

                                 Emerging Markets

                                 22. MSCI Emerging Markets 50

                                 Emerging Markets

                                 23. Bloomberg European 500

                                 Europa

                                 24. DJ Euro STOXX 50

                                 Europa

                                 25. FTSE Euro 100

                                 Europa

                                 26. FTSE Eurofirst 100

                                 Europa

                                 27. FTSE Eurofirst 300

                                 Europa

                                 28. FTSE Eurofirst 80

                                 Europa

                                 29. FTSE EuroMid

                                 Europa

                                 30. FTSE Eurotop 100

                                 Europa

                                 31. MSCI Euro

                                 Europa

                                 32. MSCI Europe

                                 Europa

                                 33. MSCI Pan-Euro

                                 Europa

                                 34. NTX New Europe Blue Chip

                                 Europa

                                 35. S&P Euro

                                 Europa

                                 36. S&P Europe 350

                                 Europa

                                 37. STOXX All Europe 100

                                 Europa

                                 38. STOXX All Europe 800

                                 Europa

                                 39. STOXX Europe 50

                                 Europa

                                 40. STOXX Europe 600

                                 Europa

                                 41. STOXX Europe 600 Equal Weight

                                 Europa

                                 42. STOXX Europe Enlarged TMI

                                 Europa

                                 43. STOXX Europe Lrg 200

                                 Europa

                                 44. STOXX Europe Mid 200

                                 Europa

                                 45. STOXX Europe Small 200

                                 Europa

                                 46. STOXX Select Dividend 30

                                 Europa

                                 47. OMXH25

                                 Finland

                                 48. CAC40

                                 Frankrig

                                 49. SBF 120

                                 Frankrig

                                 50. DAX

                                 Tyskland

                                 51. HDAX

                                 Tyskland

                                 52. MDAX

                                 Tyskland

                                 53. SDAX

                                 Tyskland

                                 54. FTSE RAFI All World

                                 Globalt

                                 55. MSCI World Index

                                 Globalt

                                 56. Athens General

                                 Grækenland

                                 57. FT ASE Large Cap

                                 Grækenland

                                 58. Hang Seng

                                 Hongkong

                                 59. Hang Seng China Enterprises

                                 Hongkong

                                 60. NIFTY 50

                                 Indien

                                 61. ISEQ 20

                                 Irland

                                 62. FTSE MIB

                                 Italien

                                 63. Nikkei225

                                 Japan

                                 64. Nikkei300

                                 Japan

                                 65. TOPIX 400

                                 Japan

                                 66. TOPIX Core 30

                                 Japan

                                 67. S&P Latin America 40

                                 Latinamerika

                                 68. FTSE Bursa Malaysia KLCI

                                 Malaysia

                                 69. FTSE Bursa Malaysia Top100

                                 Malaysia

                                 70. MSE Share Index

                                 Malta

                                 71. INMEX Index

                                 Mexico

                                 72. IPC Index

                                 Mexico

                                 73. AMX

                                 Nederlandene

                                 74. AEX

                                 Nederlandene

                                 75. NZSE50

                                 New Zealand

                                 76. OBX

                                 Norge

                                 77. OBXP

                                 Norge

                                 78. mWIG40

                                 Polen

                                 79. WIG20

                                 Polen

                                 80. MOEX

                                 Rusland

                                 81. MSCI Russia Index

                                 Rusland

                                 82. MSCI Singapore Free Index

                                 Singapore

                                 83. Straits Times Index

                                 Singapore

                                 84. FTSE JSE Top 40

                                 Sydafrika

                                 85. IBEX35

                                 Spanien

                                 86. OMX Stockholm 30

                                 Sverige

                                 87. SMI

                                 Schweiz

                                 88. SMI MID

                                 Schweiz

                                 89. FTSE NASDAQ Dubai 20

                                 De Forenede Arabiske Emirater

                                 90. FTSE 100

                                 Det Forenede Kongerige

                                 91. FTSE AIM 100

                                 Det Forenede Kongerige

                                 92. FTSE AIM UK 50

                                 Det Forenede Kongerige

                                 93. FTSE Fledgling

                                 Det Forenede Kongerige

                                 94. FTSE mid-250

                                 Det Forenede Kongerige

                                 95. FTSE Small Cap

                                 Det Forenede Kongerige

                                 96. Dow Jones Ind. Av.

                                 USA

                                 97. NASDAQ 100

                                 USA

                                 98. S&P 500

                                 USA

               «


title: Kommissionens gennemførelsesforordning (EU) 2020/133 af 30. januar 2020 om fravigelse af gennemførelsesforordning (EU) 2016/1150 om fastlæggelse af regler for anvendelsen af Europa-Parlamentets og Rådets forordning (EU) nr. 1308/2013 for så vidt angår de nationale støtteprogrammer for vinsektoren

text:
                  31.1.2020

                  DA

                  Den Europæiske Unions Tidende

                  L 27/24

         KOMMISSIONENS GENNEMFØRELSESFORORDNING (EU) 2020/133
         af 30. januar 2020
         om fravigelse af gennemførelsesforordning (EU) 2016/1150 om fastlæggelse af regler for anvendelsen af Europa-Parlamentets og Rådets forordning (EU) nr. 1308/2013 for så vidt angår de nationale støtteprogrammer for vinsektoren
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 54, stk. 1, litra a), og
         ud fra følgende betragtninger:

                     (1)

                     Den 2. oktober 2019 afsagde Verdenshandelsorganisationen (WTO) en voldgiftskendelse i De Europæiske Fællesskaber og visse medlemsstater — Foranstaltninger, der påvirker handelen med store civile fly, WT/DS316/ARB. Voldgiftskendelsen gav Amerikas Forenede Stater (USA) ret til at anmode om en tilladelse til at indføre modforanstaltninger op til en værdi af 7,5 mia. USD årligt som modsvar på den EU-støtte, der ydes til Airbus. Den 18. oktober 2019 pålagde USA 25 % værdiimporttold på bl.a. ikke-mousserende vin, der eksporteres til USA fra Tyskland, Spanien, Frankrig og Det Forenede Kongerige. Denne ekstraordinære, urimelige og uforudsigelige situation har alvorlige og skadelige følger for den globale handel med EU-vine. USA har desuden truet med at pålægge 100 % værdiimporttold på franske mousserende vine som modsvar på den franske skat på digitale tjenester (GAFA-skatten).

                     (2)

                     USA's importtold har direkte og alvorlige følger for EU's vinhandel på det amerikanske marked, som er EU's største eksportmarked for landbrugsprodukter, især vin, både målt på værdi og på eksportmængder. I 2018 beløb EU's vineksport til USA sig til 6,5 mio. hektoliter svarende til 4 mia. EUR. EU's vineksport til USA repræsenterer typisk mellem 30 % og 40 % af værdien af EU's globale vineksport.

                     (3)

                     USA's forhøjede importtold har skadelige følger for alle EU-vine og ikke blot for ikke-mousserende vine fra de fire medlemsstater, der er blevet pålagt forhøjet importtold. Således lider alle EU-vine på det amerikanske marked skade for så vidt angår omdømme og handel. En vins omdømme afhænger ikke blot af dens kvalitet, men også af dens pris, og af hvordan forholdet mellem pris og kvalitet bedømmes. Dette gælder navnlig vine i laveste og mellemste prisklasse, der, i absolutte tal, påvirkes mere af en importtold på 25 % end dyrere vine, som købes af kendere, for hvem prisen ikke virker afskrækkende. På de amerikanske markeder konkurrerer EU-vine med vine fra andre dele af verden såsom Sydamerika, Australien og Sydafrika. I lyset af sådan heftig og intens konkurrence spiller opfattelsen af de generelle prisniveauer en vigtig rolle. Hvis forbrugeren er bekendt med, at prisen på vine fra bestemte lande i EU omfatter en forhøjet importtold, vil det have negative følger for den samlede opfattelse af prisniveauet for EU-vine som helhed og dermed flytte forbrugerefterspørgslen til produkter fra andre dele af verden. I lyset af de konstaterede ændringer i markedsbetingelserne og et fald i producenternes samlede afkast og for at afbøde effekten af importtolden er der brug for at træffe øjeblikkelige foranstaltninger, som omfatter al vin fra alle medlemsstaterne og ikke blot de, der er direkte omfattet af importtolden.

                     (4)

                     Ud fra et markedsstabilitetsperspektiv udgør USA's importold ikke en isoleret national foranstaltning, hvis effekt begrænser sig til handelen med USA. Verdensmarkedet for vin er et globalt marked, på hvilket enkeltstående foranstaltninger, der træffes af vigtige økonomiske spillere, såsom USA, har vidtrækkende konsekvenser, der påvirker den internationale handel med vin som helhed. Enhver negativ ændring i betingelserne på et stort målmarked for EU-vine, såsom USA, påvirker uundgåeligt andre markeder, eftersom de produkter, der ikke kan sælges i USA, fordi de er blevet for dyre, skal afsættes andre steder. Som følge heraf vil forbrugerne på disse alternative markeder, når de er bekendt med markedsbetingelserne, lægge yderligere pres på priserne, samtidig med at konkurrencen vil være mere heftig end normalt. Det er derfor sandsynligt, at USA's nye importtold vil bevirke, at EU's vineksport til hele verden vil stagnere. Vinsektoren har allerede konstateret, at betydelige ordrer på levering af franske vine til det amerikanske marked er blevet annulleret.

                     (5)

                     EU's vinmarked har været underlagt forværrende betingelser i hele 2019, og vinlagrene er på deres højeste siden 2009. Denne udvikling skyldes primært en kombination af rekordhøsten i 2018 og faldende forbrug af vin i EU. Hvis de vine, der påvirkes af USA's importtold, ikke sælges på eksportmarkederne uden for EU, vil det blot forstærke problemets hastende karakter og alvoren af situationen på EU-markedet. Desuden forværres problemets hastende karakter af tidspunktet for anvendelsen af den pågældende importtoldsats. Toldsatserne anvendes fra den 18. oktober 2019, dvs. midt i vinhøsten og produktionskampagnen 2019 og lige før jul og nytår, hvilket er to af de vigtigste salgsperioder på året for EU's vinsektor. Derfor er det nødvendigt at træffe øjeblikkelige foranstaltninger for at afhjælpe situationen.

                     (6)

                     Blandt støtteforanstaltningerne i vinsektoren omhandlet i artikel 43 i forordning (EU) nr. 1308/2013 er kun den salgsfremmende foranstaltning i artikel 45, stk. 1, litra b), i samme forordning direkte målrettet salgsfremstød til fordel for EU-vine i tredjelande med henblik på at forbedre disse vines konkurrenceevne. Gennem tiden har denne salgsfremmende foranstaltning vist sig at være bemærkelsesværdigt effektiv for så vidt angår erobring og konsolidering af markeder i tredjelande. Den har vist sig at være det mest effektive værktøj til støtte for EU-vine på tredjelandsmarkeder for så vidt angår forbedring af vinenes omdømme og udbredelse af kendskabet til deres kvalitet. Det internationale vinmarked er et globalt marked, og en hvilken som helst salgsfremmende foranstaltning til fordel for EU-vine på tredjelandsmarkeder er til gavn for alle EU-vine. Det vil give flere muligheder for de aktører, der efterfølgende går ind på det samme marked med andre EU-vine. De enkelte fremstød har en multiplicerende effekt på salget, eftersom de dækker hele udvalget af vine eller hele vinproducerende regioner og ikke blot et individuelt mærke eller type vin. Det er derfor vigtigt at fortsætte, iværksætte og intensivere salgsfremmende aktiviteter på alle markeder for at finde afsætningsmuligheder for de vine, der ikke vil blive solgt på det amerikanske marked, og for at bevare EU-vines omdømme på disse andre markeder og afhjælpe presset på prisniveauet.

                     (7)

                     Med henblik på at hjælpe aktørerne med at håndtere de ekstraordinære omstændigheder, der gør sig gældende på eksportmarkederne over hele verden lige nu som følge af USA's importtold, og løse denne uforudsigelige og prekære situation bør der ydes yderligere fleksibilitet for så vidt angår gennemførelsen af den salgsfremmede foranstaltning omhandlet i artikel 45, stk. 1, litra b), i forordning (EU) nr. 1308/2013, idet visse bestemmelser i Kommissionens gennemførelsesforordning (EU) 2016/1150 (2) bør fraviges.

                     (8)

                     I henhold til artikel 2, stk. 1, i gennemførelsesforordning (EU) 2016/1150 kan ændringer i gældende støtteprogrammer, jf. artikel 41, stk. 5, i forordning (EU) nr. 1308/2013, højst forelægges to gange inden for et regnskabsår. For at give medlemsstaterne mulighed for hurtigt at ændre deres nationale støtteprogrammer og for at sikre retssikkerheden i forbindelse med gennemførelsen af de pågældende ændringer bør det tillades, at sådanne ændringer forelægges mere end to gange inden for et regnskabsår. Medlemsstaterne bør kunne reagere hurtigt på disse ekstraordinære omstændigheder og forelægge ændringer til den salgsfremmende foranstaltning, så hurtigt som det anses for nødvendigt. En sådan fleksibilitet vil gøre det muligt for medlemsstaterne at optimere igangværende foranstaltninger, øge antallet af indkaldelser af ansøgninger og oftere foretage tilpasninger under henvisning til markedssituationen. Desuden vil det gøre det muligt for medlemsstater, som endnu ikke har inkluderet en salgsfremmende foranstaltning i deres nationale støtteprogram, at gøre dette, så snart denne forordning træder i kraft, og de behøver således ikke vente til næste forelæggelse af ændringer. Denne forbedrede fleksibilitet for salgsfremmende foranstaltninger vil give aktørerne, herunder nye aktører, flere muligheder for at indsende ansøgninger om støtte til salgsfremstød. Hensigten er at aflaste vinsektoren og sikre den fleksibilitet, der er nødvendig for at kunne finde alternative afsætningsmuligheder på andre internationale markeder end USA.

                     (9)

                     Det er derfor nødvendigt at fravige artikel 2, stk. 1, i gennemførelsesforordning (EU) 2016/1150.

                     (10)

                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

               VEDTAGET DENNE FORORDNING:

            Artikel 1
            Omfattede produktkategorier
            Denne forordning anvendes på salgsfremstød for vin som omhandlet i del II, punkt 1-9, 15 og 16, i bilag VII til forordning (EU) nr. 1308/2013.

            Artikel 2
            Ændringer af støtteprogrammer
            Uanset artikel 2, stk. 1, i gennemførelsesforordning (EU) 2016/1150 kan medlemsstaterne, når som helst det er nødvendigt i løbet af et regnskabsår, ændre i deres nationale støtteprogram for vinsektoren for så vidt angår salgsfremmende foranstaltninger som omhandlet i artikel 45, stk. 1, litra b), i forordning (EU) nr. 1308/2013.

            Artikel 3
            Ikrafttræden
            Denne forordning træder i kraft på tredjedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 30. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 347 af 20.12.2013, s. 671.

            (2)  Kommissionens gennemførelsesforordning (EU) 2016/1150 af 15. april 2016 om fastlæggelse af regler for anvendelsen af Europa-Parlamentets og Rådets forordning (EU) nr. 1308/2013 for så vidt angår de nationale støtteprogrammer for vinsektoren (EUT L 190 af 15.7.2016, s. 23).